**Johan Cordt Harmens Storjohann** (født 15. august 1832 i Bergen, død 23. april 1914 i Kristiania) var en norsk luthersk prest, i ettertid mest kjent for å ha etablert den norske sjømannsmisjonen (Sjømannskirken) og inspirert etablering av tilsvarende organisasjoner i Sverige og Finland, og han er omtalt som «Sjømannsmisjonens far».

Liv og virke
------------

### Bakgrunn

Johan Storjohann ble født i Bergen i 1832, tok teologisk embetseksamen i 1860 og ble skoleleder. 

### Prest

Han reiste i 1863 til Skottland for å studere skole- og kirkeforholdene og begynte der virksomhet som sjømannsprest. 

**Sjømannskirken:** Den 31. august 1864 etablerte han i Bergen *«Foreningen til evangeliets forkyndelse for skandinaviske sjømænd i fremmede havne»*, senere kjent som *Sjømannskirken*.
En rekke år var Storjohann redaktør for organisasjonens blad *Bud & Hilsen*. 

I år 1866 fikk Sjømannskirken en avlegger også i Sverige, den såkalte Sjömansmissionen. Storjohann hadde også en stor andel i grunnleggensen av Finska sjömansmissionskyrkan.

I årene 1868-1872 var han norsk sjømannsprest i London deretter i årene 1873-1880 sekretær for indremisjonen i Kristiania, hvor han i 1880 opprettet en skole til minne om Hans Nielsen Hauge kalt Hauges Minde. I Kristiania gjorde han seg også bemerket ved å holde sine møter i ulike danselokaler i mangel av kirkerom i den sterkt voksende hovedstaden, noe som ble ansett både utradisjonelt og som ledet til sterke innvendinger fra flere.

Under en reise i England mottok han også et større misjonstelt med plass til mange hundre tilhørere i gave fra engelske kvinner, som ble benyttet til møter i Kristiania i flere år, og som blant annet var plassert på Sagene. Fra 1882 til 1890 var han fengselsprest. Pastor Storjohann var vel bereist i sitt virke, og fra 1890 foretok han også en hel reise rundt jorden og besøkte blant annet Lars Skrefsrud i India. I årene 1894-1899 var han sogneprest i Ås i Akershus.

Johan Storjohann hadde et omfattende religiøst forfatterskap og var energisk motstander av moderne bibelkritikk.

I Bergen ble det i 1926 etter en nasjonal innsamling avduket en bronsebyste av Storjohann lagd av kunstneren Ambrosia Tønnesen.

Referanser
----------

1. 1 2   Store norske leksikon, oppført som Johan Cordt Harmens Storjohann, Store norske leksikon-ID Johan\_Cordt\_Harmens\_Storjohann[Hentet fra Wikidata]
2. 1 2   Norsk biografisk leksikon, oppført som Johan Cordt Harmens Storjohann, Norsk biografisk leksikon ID Johan\_Storjohann, besøkt 9. oktober 2017[Hentet fra Wikidata]
3. ↑   Norsk biografisk leksikon, nbl.snl.no[Hentet fra Wikidata]
4. ↑  Schartum. Side 11-13
5. ↑  Schartum. Side 48
6. ↑  Schartum. Side 44-45
7. ↑  Schartum. Side 47
8. ↑  Schartum. Side 63
9. ↑  Schartum. Side 59
10. ↑  Skulpturvandringer i Bergen Arkivert 26. desember 2013 hos Wayback Machine. – «Pastor Storjohann» hos *skulpturibergen.no* (side besøkt 28. mai 2014)

Litteratur
----------

* Schartum, Sv. (1932). *Døde som lever: minnekranser i anledning av pastor Storjohanns hundreårsdag 1832 - 15. august - 1932*. Bergen: Lunde.

Eksterne lenker
---------------

* Om Johan Storjohann, fra *Nordisk familjebok*, bind 27, utgitt i Stockholm 1918
* (no) Digitalt tilgjengelig innhold hos Nasjonalbiblioteket: bøker av Johan Storjohann, bøker om Johan Storjohann, arkiv etter Johan Storjohann

|  |  |
| --- | --- |
| Oppslagsverk/autoritetsdata | Store norske leksikon **·** Norsk biografisk leksikon **·** Lokalhistoriewiki **·** Prabook **·** Historisk befolkningsregister **·** BIBSYS **·** Geni **·** VIAF **·** GND **·** LCCN **·** ISNI
 |